2008D0003 — HR — 28.02.2014 — 001.002

►B ODLUKA EUROPSKE SREDIŠNJE BANKE od 15. svibnja 2008. o postupcima za zaštitnu akreditaciju za proizvođače zaštićenih elemenata eura za euronovčanice (ESB/2008/3) (2008/402/EZ) ( L 140, 30.5.2008, p.26)









▼B

ODLUKA EUROPSKE SREDIŠNJE BANKE

od 15. svibnja 2008.

o postupcima za zaštitnu akreditaciju za proizvođače zaštićenih elemenata eura za euronovčanice

(ESB/2008/3)

(2008/402/EZ)







UPRAVNO VIJEĆE EUROPSKE SREDIŠNJE BANKE, uzimajući u obzir Ugovor o osnivanju Europske zajednice, a posebno njegov članak 106. stavak 1., uzimajući u obzir Statut Europskog sustava središnjih banaka i Europske središnje banke (dalje u tekstu Statut ESSB-a), a posebno njegov članak 16., budući da: (1) Člankom 106. stavkom 1. Ugovora i člankom 16. Statuta ESSB-a utvrđeno je da Europska središnja banka (ESB) ima isključivo pravo odobriti izdavanje euronovčanica u Zajednici. To pravo uključuje nadležnost za poduzimanje mjera za zaštitu integriteta euronovčanica kao sredstva plaćanja. (2) Kako bi se zadržalo povjerenje javnosti u euronovčanice kao sredstvo plaćanja, potrebno je odrediti minimalna sigurnosna pravila za izradu, obradu, pohranu i prijevoz euronovčanica i njihovih dijelova te drugih povezanih materijala i informacija koji zahtijevaju sigurnosnu zaštitu, a čiji bi gubitak, krađa ili objava mogli naštetiti integritetu euronovčanica ili pridonijeti izradi krivotvorenih euronovčanica ili njihovih dijelova. Svi subjekti uključeni u takve aktivnosti trebali bi djelovati u skladu sa sigurnosnim pravilima, čiji pak sadržaj može varirati ovisno o vrsti djelatnosti. (3) Potrebno je utvrditi postupak za zaštitnu akreditaciju kojim se potvrđuje da proizvođači poštuju sigurnosna pravila, kao i postupke za osiguravanje stalne usklađenosti sa sigurnosnim pravilima te predvidjeti različite vrste posljedica njihova nepoštivanja. Takve su posljedice u rasponu od davanja upozorenja do oduzimanja zaštitne akreditacije i trebale bi biti razmjerne naravi utvrđenog nepoštivanja. (4) ESB je odgovoran za uspostavljanje i održavanje sustava koji osigurava da se zaštićeni elementi eura mogu dostaviti samo nacionalnim središnjim bankama europodručja, nacionalnim središnjim bankama država članica koje se pripremaju za usvajanje eura (podložno odluci Upravnog vijeća), drugim akreditiranim proizvođačima i/ili ESB-u. (5) Potrebno je na odgovarajući način izmijeniti Smjernicu ESB/2004/18 od 16. rujna 2004. o nabavi euronovčanica ( 1 ), budući da: ODLUČILO JE:







ODJELJAK I.

OPĆE ODREDBE

Članak 1.

Definicije

Za potrebe ove Odluke:

(a) „NSB” znači nacionalna središnja banka države članice koja je usvojila euro;

(b) „budući NSB Eurosustava” znači nacionalna središnja banka države članice koja nije usvojila euro, ali je ispunila uvjete za usvajanje eura i u odnosu na koju je donesena odluka o prestanku odstupanja (u skladu s člankom 122. stavkom 2. Ugovora);

▼M1

(c) „zaštićeni elementi eura” znači elementi navedeni u sigurnosnim pravilima, uključujući euronovčanice koje: (a) su u optjecaju, (b) se izrađuju kako bi zamijenile euronovčanice u optjecaju ili (c) su povučene iz optjecaja zajedno sa svojim dijelovima i povezanim informacijama, koje zahtijevaju sigurnosnu zaštitu jer bi njihov gubitak, krađa ili neovlaštena objava mogli naštetiti integritetu euronovčanica kao sredstva plaćanja;

▼B

(d) „sigurnosna pravila” znači materijalna pravila za nabavu zaštićenih elemenata eura i bilo koja zaštićena aktivnost s eurom, kako se periodično utvrđuje posebnim pravilima ESB-a;

(e) „kupac” znači društvo, organizacija ili nacionalna središnja banka koja je na neki način kao kupac uključena u ugovaranje izrade, obrade ili pohrane zaštićenih elemenata eura;

(f) „mjesto proizvodnje” znači prostor koji proizvođač upotrebljava ili želi upotrebljavati za izradu, obradu (uključujući uništavanje) ili pohranu zaštićenih elemenata eura prije njihova prijevoza do kupca ili, gdje je primjenjivo, do specijalističkog postrojenja za uništavanje;

(g) „zaštićena aktivnost s eurom” znači jedno od sljedećeg: izrada, obrada (uključujući uništavanje), pohrana ili prijevoz zaštićenih elemenata eura;

(h) „proizvođač” znači subjekt koji jest ili želi biti uključen u zaštićenu aktivnost s eurom, osim subjekata koji jesu ili žele biti uključeni samo u prijevoz ili uništavanje zaštićenih elemenata eura, a „akreditirani proizvođač” znači proizvođač kojem je dodijeljena cjelovita zaštitna akreditacija;

(i) „cjelovita zaštitna akreditacija” znači status, čiji je opseg naveden u članku 3., koji ESB dodjeljuje proizvođaču za zaštićenu aktivnost s eurom u odnosu na zaštićeni element eura;

(j) „nepoštivanje” znači da jedno od sljedećeg nije u skladu s odgovarajućim dijelovima sigurnosnih pravila: i. sigurnosne mjere koje je uspostavio proizvođač u skladu s ovom Odlukom; ii. radnje koje je poduzeo akreditirani proizvođač u obavljanju zaštićene aktivnosti s eurom; ili iii. radnje koje je poduzeo proizvođač s privremenom zaštitnom akreditacijom u pripremi za obavljanje zaštićene aktivnosti s eurom;

(k) „sigurnosna inspekcija” znači inspekcija zaštićene aktivnosti s eurom u svrhu procjene jesu li sigurnosne mjere na mjestu proizvodnje u skladu sa sigurnosnim pravilima; i

(l) „privremena zaštitna akreditacija” znači status, čiji je opseg naveden u članku 4., koji ESB dodjeljuje proizvođaču i kojim potvrđuje da se proizvođač može pripremiti za obavljanje zaštićene aktivnosti s eurom u odnosu na zaštićeni element eura.

Članak 2.

Opća načela

1. Sigurnosna pravila koja je donio ESB minimalna su pravila. Proizvođači mogu donijeti i provoditi strože standarde, ali ESB procjenjuje samo usklađenost s vlastitim sigurnosnim pravilima.

2. Bez obzira na odredbe koje je drugdje utvrdio ESB, a kojima se određuje primjena ove Odluke na posebne postupke koji se odnose na euronovčanice, ova se Odluka ne primjenjuje na obradu i pohranu euronovčanica koje su registrirane kod NSB-a kao izrađene, ali ne i izdane.

3. Akreditirani proizvođač može dostavljati zaštićene elemente eura samo:

(a) drugom akreditiranom proizvođaču;

(b) NSB-u;

(c) budućem NSB-u Eurosustava u skladu s odlukom Upravnog vijeća; ili

(d) ESB-u.

4. Izvršni odbor donosi sve odluke koje se odnose na zaštitne akreditacije proizvođača uzimajući u obzir stajališta Odbora za novčanice. Osim toga, nadležan je za dodjelu suglasnosti u skladu s člankom 3. stavkom 6.

5. Sve troškove i povezane gubitke proizvođača koji nastanu u vezi s primjenom ove Odluke snosi proizvođač.

Članak 3.

Cjelovita zaštitna akreditacija

1. Akreditirani proizvođač može obavljati zaštićenu aktivnost s eurom u odnosu na zaštićene elemente eura samo ako mu je ESB dodijelio cjelovitu zaštitnu akreditaciju za tu zaštićenu aktivnost s eurom.

2. Proizvođaču se može dodijeliti cjelovita zaštitna akreditacija za zaštićenu aktivnost s eurom u odnosu na zaštićeni element eura pod uvjetom da:

(a) sigurnosne mjere na određenom mjestu proizvodnje za planiranu zaštićenu aktivnost s eurom u skladu su s relevantnim dijelovima sigurnosnih pravila;

(b) tiskare uključene u planiranu zaštićenu aktivnost s eurom fizički su smještene u državi članici; i

(c) mjesto proizvodnje, osim tiskara uključenih u planiranu zaštićenu aktivnost s eurom, smješteno je u državi članici ili u državi članici Europskog udruženja slobodne trgovine.

3. Izvršni odbor može izmijeniti opseg zahtjeva u vezi s lokacijom određen u skladu sa stavkom 2. točkom (c) uzimajući u obzir stajališta Odbora za novčanice. O takvoj odluci odmah se obavješćuje Upravno vijeće, a Izvršni odbor postupa u skladu sa svakom odlukom Upravnog vijeća o tom pitanju.

4. Cjelovita zaštitna akreditacija proizvođaču se dodjeljuje na neograničeno razdoblje, ali na taj status može utjecati odluka donesena u skladu s člancima od 13. do 15., odnosno akreditacija se može oduzeti odlukom donesenom u skladu s člancima od 13. do 15.

5. Akreditirani proizvođač može obavljati zaštićenu aktivnost s eurom samo na mjestu proizvodnje za koje mu je dodijeljena zaštitna akreditacija i u odnosu na specifične zaštićene elemente eura određene za to mjesto proizvodnje. Akreditirani proizvođač može organizirati prijevoz zaštićenih elemenata eura kupcu i, ako je to potrebno, organizirati njihovo uništavanje u njegovo ime (uključujući i s tim povezani prijevoz) u posebnom postrojenju za uništavanje u skladu s relevantnim dijelovima sigurnosnih pravila. Svako nepoštivanje gore navedenih dijelova sigurnosnih pravila koje se dogodi tijekom takvog uništavanja ili prijevoza tretira se kao nepoštivanje od strane akreditiranog proizvođača.

6. Akreditirani proizvođač ne može bez prethodne pisane suglasnosti ESB-a eksternalizirati ili prenijeti izradu, obradu (uključujući uništavanje) ili pohranu zaštićenih elemenata eura na drugo mjesto proizvodnje ili na treću stranu (uključujući proizvođačeva društva kćeri i s njim povezana društva).

Članak 4.

Privremena zaštitna akreditacija

1. Proizvođaču kojem nije dodijeljena cjelovita zaštitna akreditacija može se dodijeliti privremena zaštitna akreditacija za planiranu zaštićenu aktivnost s eurom u odnosu na zaštićene elemente eura za razdoblje do jedne godine. Ako se proizvođač javi na natječaj za zaštićenu aktivnost s eurom ili se ona od njega naruči u tom razdoblju, njegova privremena zaštitna akreditacija može se produljiti dok ESB ne donese odluku o dodjeli cjelovite zaštitne akreditacije.

2. Proizvođaču se može dodijeliti privremena zaštitna akreditacija za planiranu zaštićenu aktivnost s eurom u odnosu na zaštićene elemente eura pod uvjetom da:

(a) sigurnosne mjere uspostavljene na određenom mjestu proizvodnje za planiranu zaštićenu aktivnost s eurom, uz iznimku postupaka kontrole procesa i revizijskog traga za izradu, obradu i pohranu zaštićenih elemenata eura za koje se podnosi zahtjev za akreditaciju, u skladu su s relevantnim dijelovima sigurnosnih pravila;

(b) proizvođač može dokazati da je sposoban razviti i uspostaviti postupke kontrole procesa i revizijskog traga, kako je opisano u podstavku (a), koji su u skladu sa sigurnosnim pravilima;

(c) tiskare uključene u planiranu zaštićenu aktivnost s eurom fizički su smještene u državi članici i

(d) mjesto proizvodnje, osim tiskara uključenih u planiranu zaštićenu aktivnost s eurom, smješteno je u državi članici ili u državi članici Europskog udruženja slobodne trgovine.

3. Proizvođač s privremenom zaštitnom akreditacijom za zaštićenu aktivnost s eurom u odnosu na zaštićene elemente eura može dobiti povjerljive specifikacije za izradu euronovčanica i pripremiti se za obavljanje te zaštićene aktivnosti s eurom.

4. Proizvođač s privremenom zaštitnom akreditacijom za zaštićenu aktivnost s eurom u odnosu na zaštićene elemente eura ne može obavljati tu zaštićenu aktivnost s eurom ili bilo koju drugu zaštićenu aktivnost s eurom za koju mu još nije dodijeljena zaštitna akreditacija te ne može prenijeti ili dodijeliti svoju privremenu zaštitnu akreditaciju trećoj strani (uključujući svoja društva kćeri i povezana društava).

5. Ne dovodeći u pitanje maksimalni rok za istek privremene akreditacije i njeno produženje kao što je navedeno u članku 4. stavku 1., privremena zaštitna akreditacija automatski istječe na dan koji je ESB odredio na temelju članka 7. stavka 1. točke (d), osim ako se: (a) proizvođaču ne dodijeli cjelovita zaštitna akreditacija za zaštićenu aktivnost s eurom u odnosu na relevantne zaštićene elemente eura prije tog dana, a u tom slučaju se smatra da privremena zaštitna akreditacija istječe na dan dodjele cjelovite zaštitne akreditacije; ili (b) ne oduzme odlukom u skladu s člankom 14.

6. Na privremenu zaštitnu akreditaciju također može utjecati odluka donesena na temelju članka 12. ili članka 15.







ODJELJAK II.

POSTUPAK ZA ZAŠTITNU AKREDITACIJU

Članak 5.

Zahtjev za pokretanje postupka i imenovanje skupine za sigurnosnu inspekciju

1. Proizvođač koji želi obavljati zaštićenu aktivnost s eurom u odnosu na jedan zaštićeni element eura ili više njih podnosi ESB-u pisani zahtjev za pokretanje postupka za zaštitnu akreditaciju. U tom zahtjevu mora:

(a) navesti zaštićeni element ili zaštićene elemente eura, mjesto proizvodnje i njegovu lokaciju te zaštićenu aktivnost s eurom za koju proizvođač traži zaštitnu akreditaciju;

(b) dati informacije koje pokazuju da je njegova proizvodna oprema u stanju proizvesti zaštićeni element ili zaštićene elemente eura za koje se traži akreditacija;

(c) dati informacije o fizičkim sigurnosnim mjerama na mjestu proizvodnje;

(d) priložiti pisanu izjavu proizvođača da će poštivati sve valjane odredbe ove Odluke koje se povremeno mogu izmijeniti i izjavu da će sadržaj sigurnosnih pravila zadržati povjerljivim;

(e) ako proizvođač namjerava upotrebljavati specijalističko postrojenje za uništavanje, navesti informacije o razlozima zbog kojih proizvođač to želi i informacije o mjerama povezanim s tim postrojenjem. Proizvođač mora posebno dati informacije o planiranom sustavu za prijevoz zaštićenih elemenata eura do i od specijalističkog postrojenja za uništavanje i o planiranim mjerama za praćenje uništavanja zaštićenih elemenata eura u takvom postrojenju i

(f) jasno navesti podnosi li proizvođač zahtjev za cjelovitu ili privremenu zaštitnu akreditaciju za zaštićenu aktivnost s eurom u odnosu na zaštićeni element eura.

2. ESB provjerava zahtjev za pokretanje postupka u odnosu na zahtjeve utvrđene u stavku 1. i obavješćuje proizvođača o ishodu provjere u roku od 20 radnih dana ESB-a od dana primitka zahtjeva za pokretanje postupka u skladu s postupcima utvrđenim u stavcima 3. i 4. ESB može jednom produljiti taj rok uz pisanu obavijest proizvođaču. Tijekom provjere ESB može od proizvođača zatražiti dodatne informacije u vezi s elementima navedenim u stavku 1. Ako ESB zatraži dodatne informacije, obavješćuje proizvođača o ishodu provjere u roku od 20 radnih dana ESB-a od dana primitka dodatnih informacija.

3. ESB odbija zahtjev za pokretanje postupka i obavješćuje proizvođača pisanim putem o svojoj odluci i o razlozima za tu odluku najkasnije u rokovima navedenim u stavku 2.:

(a) ako proizvođač nije dostavio informacije ili traženu pisanu izjavu u skladu sa stavkom 1.;

(b) ako proizvođač nije dostavio sve dodatne informacije koje zatraži ESB u skladu sa stavkom 2.;

(c) ako je proizvođaču oduzeta zaštitna akreditacija, a još nije isteklo razdoblje u kojem je zabranjeno ponovno podnijeti zahtjev navedeno u odluci o oduzimanju; ili

(d) ako lokacije bilo koje tiskare i mjesta proizvodnje ne ispunjavaju zahtjeve utvrđene u članku 3. stavku 2. točkama (b) i (c) ako se prijavljuje za cjelovitu zaštitnu akreditaciju, odnosno u članku 4. stavku 2. točkama (c) i (d) ako se prijavljuje za privremenu zaštitnu akreditaciju.

4. Ako proizvođač ispunjava zahtjeve utvrđene u stavku 1. i podnese sve dodatne informacije zatražene u skladu sa stavkom 2., ESB obavješćuje proizvođača o datumu početne sigurnosne inspekcije najkasnije u rokovima navedenim u stavku 2. ESB istodobno proizvođaču dostavlja:

(a) povjerljivi popis svih zaštićenih elemenata eura, s obzirom na to da takav popis čini dio sigurnosnih pravila; i

(b) primjerak onih dijelova sigurnosnih pravila koja se odnose na izradu, obradu (uključujući uništavanje) i pohranu zaštićenih elemenata eura u odnosu na koje proizvođač traži zaštitnu akreditaciju. ESB dostavlja proizvođaču sve ažurirane inačice tih pravila koje su donesene tijekom postupka za zaštitnu akreditaciju.

5. ESB imenuje skupinu za sigurnosnu inspekciju koja se sastoji od stručnjaka iz ESB-a i nacionalnih središnjih banaka. Pri tom imenovanju poštuje se načelo izbjegavanja sukoba interesa. Ako do sukoba interesa dođe nakon imenovanja, ESB odmah zamjenjuje dotičnog člana stručnjakom koji nije u sukobu interesa.

Članak 6.

Početna sigurnosna inspekcija

1. Početna sigurnosna inspekcija započinje najkasnije u roku od 20 radnih dana ESB-a od dana kada proizvođač primi obavijest ESB-a iz članka 5. stavka 4. Ako proizvođač podnosi zahtjev za cjelovitu zaštitnu akreditaciju, skupina za sigurnosnu inspekciju tijekom početne sigurnosne inspekcije provjerava mjere za planiranu zaštićenu aktivnost s eurom i posjećuje mjesto proizvodnje za koje je proizvođač zatražio cjelovitu zaštitnu akreditaciju te procjenjuje sve mjere u odnosu na specijalističko postrojenje za uništavanje.

2. Skupina za sigurnosnu inspekciju procjenjuje jesu li sigurnosne mjere koje je proizvođač uspostavio ili koje namjerava uspostaviti za sve aspekte zaštićene aktivnosti s eurom u skladu s relevantnim dijelovima sigurnosnih pravila. U slučaju da proizvođač namjerava uspostaviti određene sigurnosne mjere ili poboljšanja kako bi se uskladio s relevantnim dijelovima sigurnosnih pravila, cjelovita zaštitna akreditacija ne dodjeljuje se dok takve mjere ili poboljšanja nisu provedeni. Skupina za sigurnosnu inspekciju može provesti dodatnu inspekciju kako bi provjerila jesu li takve predložene mjere ili poboljšanja u skladu sa sigurnosnim pravilima prije nego što proizvođaču podnese izvješće iz stavka 5.

3. Ako proizvođač podnosi zahtjev samo za privremenu zaštitnu akreditaciju, skupina za sigurnosnu inspekciju posjećuje mjesto proizvodnje za koje je proizvođač zatražio privremenu zaštitnu akreditaciju i procjenjuje jesu li sigurnosne mjere koje je uspostavio proizvođač, s iznimkom postupaka kontrole procesa i revizijskog traga za izradu, obradu i pohranu zaštićenih elemenata eura za koje je zatražena privremena zaštitna akreditacija u skladu s relevantnim dijelovima sigurnosnih pravila. Skupina za sigurnosnu inspekciju također procjenjuje je li proizvođač dokazao da je sposoban razviti i uspostaviti takve postupke kontrole procesa i revizijskog traga koji će biti u skladu sa sigurnosnim pravilima.

4. Nakon završetka početne sigurnosne inspekcije (ili, prema potrebi, dodatne sigurnosne inspekcije), a prije napuštanja mjesta proizvodnje, skupina za sigurnosnu inspekciju daje proizvođaču neslužbeni i verbalni preliminarni sažetak svojih činjeničnih nalaza. Ako skupina za sigurnosnu inspekciju utvrdi postojanje odstupanja od sigurnosnih pravila, ESB u roku od deset radnih dana ESB-a od dana završetka početne sigurnosne inspekcije (ili, prema potrebi, dodatne sigurnosne inspekcije) pisanim putem obavješćuje proizvođača o tim odstupanjima. Proizvođač u roku od deset radnih dana ESB-a od primitka pisma može obavijestiti ESB pisanim putem o primjedbama na sadržaj pisma i svim sigurnosnim mjerama ili poboljšanjima koje predlaže.

5. Skupina za sigurnosnu inspekciju utvrđuje svoje nalaze u nacrtu izvješća uzimajući u obzir primjedbe primljene od proizvođača u skladu sa stavkom 4. Taj nacrt izvješća sadržava posebno podatke:

(a) o sigurnosnim mjerama na mjestu proizvodnje koje su u skladu sa sigurnosnim pravilima;

(b) o svim nepoštivanjima sigurnosnih pravila koja je skupina utvrdila;

(c) o svim radnjama koje je poduzeo proizvođač tijekom inspekcije;

(d) o sigurnosnim mjerama ili poboljšanjima koje je predložio proizvođač i, u slučajevima kada je provedena dodatna sigurnosna inspekcija, o procjeni skupine za sigurnosnu inspekciju o tome jesu li takve mjere ili poboljšanja provedeni; i

(e) o procjeni skupine za sigurnosnu inspekciju o tome treba li se dodijeliti cjelovita ili privremena zaštitna akreditacija u skladu sa zahtjevima utvrđenim u člancima 3. i 4.

6. Nacrt izvješća šalje se proizvođaču u roku od 30 radnih dana ESB-a od dana završetka početne sigurnosne inspekcije (ili, prema potrebi, dodatne sigurnosne inspekcije). Proizvođač ima na raspolaganju 30 radnih dana ESB-a od dana primitka nacrta izvješća za svoje primjedbe na to izvješće. ESB dovršava nacrt izvješća uzimajući u obzir primjedbe proizvođača prije donošenja odluke u skladu s člankom 7.

Članak 7.

Odluka o zaštitnoj akreditaciji

1. ESB obavješćuje proizvođača pisanim putem o svojoj odluci o zahtjevu proizvođača za zaštitnu akreditaciju u roku od 30 radnih dana ESB-a od primitka primjedbi proizvođača na nacrt izvješća ili od isteka roka za podnošenje takvih primjedbi na temelju članka 6. stavka 6. U odluci se moraju jasno navesti:

(a) razlozi za odluku;

(b) proizvođač;

(c) zaštićena aktivnost s eurom na mjestu proizvodnje za koju se dodjeljuje zaštitna akreditacija;

(d) dodjeljuje li se cjelovita ili privremena zaštitna akreditacija i, u slučaju privremene zaštitne akreditacije, dan isteka;

(e) mjere za uništavanje u specijalističkom postrojenju, ako je predviđeno da se takvo uništavanje može provoditi;

(f) zaštićeni elementi eura za koje se dodjeljuje zaštitna akreditacija; i

(g) posebni uvjeti s obzirom na gore navedene točke od (a) do (f).

Odluka se donosi na temelju informacija navedenih u završnom izvješću iz članka 6. stavka 6. koje se prilaže odluci. Odluka o dodjeli zaštitne akreditacije također sadržava primjerak dijela sigurnosnih pravila koji se odnosi na prijevoz zaštićenih elemenata eura za koje je dodijeljena zaštitna akreditacija.

2. Ako je zahtjev za zaštitnu akreditaciju odbijen ili ako proizvođač traži cjelovitu zaštitnu akreditaciju, a dodijeljena mu je samo privremena zaštitna akreditacija, proizvođač može pokrenuti postupak preispitivanja utvrđen u članku 17.







ODJELJAK III.

TRAJNE OBVEZE

Članak 8.

Trajne obveze akreditiranih proizvođača i ESB-a

1. Akreditirani proizvođač obavješćuje ESB pisanim putem i bez nepotrebnog odgađanja:

(a) o pokretanju postupka za likvidaciju ili reorganizaciju proizvođača odnosno sličnog postupka;

(b) o imenovanju likvidatora, stečajnog upravitelja, upravitelja ili slične osobe u odnosu na proizvođača;

(c) o namjeri sklapanja podugovora ili uključivanja trećih strana u zaštićene aktivnosti s eurom za koje je proizvođaču dodijeljena zaštitna akreditacija;

(d) o promjenama nastalim nakon dodjele zaštitne akreditacije koje utječu ili bi mogle utjecati na sigurnosne mjere koje obuhvaća zaštitna akreditacija; ili

(e) o promjeni kontrole akreditiranog proizvođača na temelju promjena u vlasničkoj strukturi ili na bilo koji drugi način.

2. ESB obavješćuje akreditirane proizvođače o ažuriranim inačicama sigurnosnih pravila koja se odnose na zaštićene aktivnosti s eurom za koje im je dodijeljena zaštitna akreditacija.







ODJELJAK IV.

DALJNJE SIGURNOSNE INSPEKCIJE

Članak 9.

Postupak za daljnje sigurnosne inspekcije

1. ESB provodi daljnje sigurnosne inspekcije akreditiranih mjesta proizvodnje nakon dodjele cjelovite ili privremene zaštitne akreditacije proizvođaču.

2. Takve daljnje sigurnosne inspekcije mogu se provesti s prethodnom obaviješću ili bez nje. One se obavljaju radnim danom od 8:00 do 18:00 sati po lokalnom vremenu, osim ako se ne dogovori drukčije vrijeme s proizvođačem. U slučaju inspekcije s prethodnom obaviješću ESB obavješćuje proizvođača o vremenu inspekcije i dostavlja proizvođaču predinspekcijski upitnik najmanje 30 radnih dana ESB-a prije inspekcije. Proizvođač popunjava i dostavlja taj upitnik ESB-u najmanje deset radnih dana ESB-a prije inspekcije.

3. Članak 6. stavci od 2. do 4. i stavak 5. osim podstavka (e) primjenjuju se, mutatis mutandis, na daljnje sigurnosne inspekcije. Osim toga, izvješće skupine za sigurnosnu inspekciju sadržava pojedinosti procjene skupine za sigurnosnu inspekciju o tome treba li se nastaviti primjenjivati cjelovita ili privremena zaštitna akreditacija, odnosno treba li ESB donijeti jednu od odluka navedenih u člancima od 12. do 14. Ako skupina za sigurnosnu inspekciju smatra da se treba primijeniti članak 15., u svom izvješću mora navesti razloge za to, a to se navodi i u pismu ESB-a iz članka 6. stavka 4. Prijedlozi skupine za sigurnosnu inspekciju koji se odnose na te mjere moraju biti razmjerni ozbiljnosti nepoštivanja.

4. Nacrt izvješća šalje se proizvođaču u roku od 30 radnih dana ESB-a od dana završetka daljnje sigurnosne inspekcije. Proizvođač ima na raspolaganju 15 radnih dana ESB-a od dana primitka nacrta izvješća za svoje primjedbe na to izvješće. ESB dovršava izvješće prije obavješćivanja proizvođača o ishodu daljnje sigurnosne inspekcije u skladu s člankom 10., uzimajući u obzir komentare proizvođača.

Članak 10.

Ishod daljnjih sigurnosnih inspekcija

1. Ako je u izvješću iz članka 9. zaključeno da ne postoji nepoštivanje, skupina za sigurnosnu inspekciju obavješćuje proizvođača o pozitivnom zaključenju daljnje sigurnosne inspekcije.

2. Ako se u izvješću iz članka 9. navodi nepoštivanje za koje skupina za sigurnosnu inspekciju smatra da nije neposredna i ozbiljna prijetnja za integritet euronovčanica ili njihovih dijelova, to ne utječe na cjelovitu ili privremenu zaštitnu akreditaciju.

3. U slučajevima u skladu sa stavkom 2. skupina za sigurnosnu inspekciju obavješćuje proizvođača:

(a) o nepoštivanju;

(b) o činjenici da ESB za sada ne namjerava donijeti neku od odluka iz članaka od 12. do 15.; i

(c) o nužnosti uklanjanja nepoštivanja u roku koji je razmjeran ozbiljnosti nepoštivanja.

4. Ako se u izvješću iz članka 9. navodi nepoštivanje koje zahtijeva da ESB donese neku od odluka iz članaka od 12. do 15., ESB donosi takvu odluku u skladu s postupkom i rokom utvrđenim u članku 11.

5. U odnosu na situacije iz stavaka od 1. do 3., rok u kojem skupina za sigurnosnu inspekciju mora obavijestiti proizvođača o ishodu daljnje sigurnosne inspekcije pisanim putem jest 20 radnih dana ESB-a od primitka primjedbi proizvođača na nacrt izvješća iz članka 9. stavka 4., odnosno od isteka roka za dostavljanje takvih primjedbi u skladu s tim stavkom. Skupina za sigurnosnu inspekciju prilaže završno izvješće uz obavijest proizvođaču.







ODJELJAK V.

POSLJEDICE NEPOŠTIVANJA

Članak 11.

Postupak odlučivanja

1. Pri donošenju odluke navedene u člancima od 12. do 15., ESB:

(a) procjenjuje nepoštivanje uzimajući u obzir završno izvješće iz članka 9. stavka 4.; i

(b) obavješćuje proizvođača pisanim putem o donesenoj odluci u roku od 30 radnih dana ESB-a od primitka primjedbi proizvođača na nacrt izvješća iz članka 9. stavka 4. i navodi: i. nepoštivanje; ii. mjesto proizvodnje, zaštićeni element eura i aktivnost na koju se odluka odnosi; iii. dan kada odluka stupa na snagu i iv. razlog odluke.

2. U svim slučajevima kada ESB donosi odluku u skladu s člancima od 13. do 15. odluka je razmjerna ozbiljnosti nepoštivanja. ESB može obavijestiti nacionalne središnje banke i sve akreditirane proizvođače o donesenoj odluci, njezinu opsegu i trajanju, a u tom slučaju navodi da će nacionalne središnje banke biti obaviještene o daljnjim promjenama statusa proizvođača.

Članak 12.

Odluka o upozorenju

1. Ako: (a) završno izvješće iz članka 9. stavka 4. navodi barem jedno nepoštivanje opisano u članku 10. stavku 2. i (b) ova vrsta nepoštivanja već je navedena u dva navrata tijekom posljednje tri sigurnosne inspekcije provedene na tom mjestu proizvodnje (bez obzira na to odnose li se ta nepoštivanja na istu odredbu sigurnosnih pravila), ESB donosi odluku o upozorenju proizvođača.

2. U pisanom upozorenju izdanom na temelju stavka 1. navodi se da će ako dođe do bilo kakvoga daljnjeg nepoštivanja iz članka 10. stavka 2. (bez obzira na to odnose li se ta nepoštivanja na istu odredbu sigurnosnih pravila kao prethodna nepoštivanja) ESB donijeti odluku na temelju članka 14.

Članak 13.

Privremeno oduzimanje cjelovite zaštitne akreditacije u odnosu na nove narudžbe

Ako se u završnom izvješću iz članka 9. stavka 4. navodi nepoštivanje za koje skupina za sigurnosnu inspekciju smatra da je neposredna i ozbiljna prijetnja sigurnosti euronovčanica ili njihovih dijelova, ali proizvođač uspije tijekom sigurnosne inspekcije dokazati da nije došlo do gubitka, krađe ili objavljivanja zaštićenih elemenata eura, ESB donosi odluku kojom se:

(a) utvrđuje razuman rok proizvođaču za otklanjanje nepoštivanja;

(b) privremeno oduzima cjelovita zaštitna akreditacija proizvođača s obzirom na njegovu mogućnost prihvaćanja novih narudžbi za dotične zaštićene elemente eura (uključujući sudjelovanje u postupcima nadmetanja koji se odnose na taj zaštićeni element eura) do isteka roka iz točke (a); i

(c) određuje da će se proizvođačeva cjelovita zaštitna akreditacija automatski oduzeti kada rok iz točke (a) istekne, osim ako proizvođač ne dokaže ESB-u prije isteka roka da je nepoštivanje otklonjeno.

Članak 14.

Oduzimanje cjelovite ili privremene zaštitne akreditacije

1. ESB donosi odluku o oduzimanju cjelovite zaštitne akreditacije proizvođaču u sljedećim okolnostima:

(a) kada se u završnom izvješću iz članka 9. stavka 4. navodi nepoštivanje sigurnosnih pravila koje: i. se smatra neposrednom i ozbiljnom prijetnjom sigurnosti euronovčanica ili njihovih dijelova, a proizvođač nije uspio tijekom sigurnosne inspekcije dokazati da nije došlo do gubitka, krađe ili objavljivanja zaštićenih elemenata eura; ii. naznačuje skupini za sigurnosnu inspekciju da nepoštivanje koje je dovelo do donošenja odluke ESB-a u skladu s člankom 13. nije otklonjeno u roku utvrđenom u toj odluci ESB-a; ili iii. je iste vrste kao nepoštivanje u odnosu na koje je već izdano upozorenje u skladu s člankom 12.; ili

(b) kada: i. proizvođač odbija skupini za sigurnosnu inspekciju omogućiti neposredan pristup mjestu proizvodnje; ii. postoji povreda članka 3. stavaka 1. 5. ili 6.; ili iii. zbog bilo kojega drugog razloga ESB smatra da bi proizvođačevo ponašanje moglo dovesti u opasnost integritet euronovčanica kao sredstva plaćanja.

2. ESB donosi odluku o oduzimanju privremene zaštitne akreditacije proizvođaču kada:

i. postoji povreda članka 4. stavka 4.; ili

ii. zbog bilo kojega drugog razloga ESB smatra da bi proizvođačevo ponašanje moglo dovesti u opasnost integritet euronovčanica kao sredstva plaćanja.

3. U odluci o oduzimanju ESB određuje dan nakon kojeg proizvođač može ponovno podnijeti zahtjev za cjelovitu ili privremenu zaštitnu akreditaciju na temelju članka 5.

4. Kada proizvođačevo posjedovanje zaštićenih elemenata eura nakon oduzimanja može dovesti u opasnost integritet euronovčanica kao sredstva plaćanja, ESB može zahtijevati od proizvođača da poduzme mjere, kao što su isporuka ESB-u ili NSB-u određenih zaštićenih elemenata eura ili njihovo uništavanje, kako bi se osiguralo da proizvođač ne posjeduje takve zaštićene elemente eura nakon što oduzimanje stupi na snagu.

Članak 15.

Postupak obustave zaštićenih aktivnosti s eurom u iznimnim okolnostima

1. U iznimnim okolnostima, kada skupina za sigurnosnu inspekciju utvrdi nepoštivanje koje smatra ozbiljnim u mjeri u kojoj bi moglo dovesti u opasnost integritet euronovčanica kao sredstva plaćanja ako se ne poduzme hitna mjera, skupina za sigurnosnu inspekciju može obustaviti relevantnu zaštićenu aktivnost s eurom s neposrednim učinkom. Takva je obustava razmjerna ozbiljnosti nepoštivanja. Skupina za sigurnosnu inspekciju također može zahtijevati od akreditiranog proizvođača poduzimanje mjera iz članka 14. stavka 4. kako bi se osiguralo da ne posjeduje navedeni zaštićeni element eura za vrijeme trajanja obustave. Akreditirani proizvođač dostavlja skupini za sigurnosnu inspekciju informacije o svim proizvođačima na koje kao klijente ili dobavljače obustava može neizravno utjecati.

2. Nakon obustave u skladu sa stavkom 1. ESB što je prije moguće procjenjuje navedenu mjeru i donosi odluku iz članaka od 12. do 14. ili odlučuje da obustavu treba ukinuti. U donošenju te odluke ESB provodi postupak utvrđen u članku 11.

Članak 16.

Registar zaštitnih akreditacija ESB-a

1. ESB vodi registar zaštitnih akreditacija. Registar:

(a) navodi proizvođače kojima je dodijeljena cjelovita ili privremena zaštitna akreditacija i relevantna mjesta proizvodnje;

(b) za svako mjesto proizvodnje navodi zaštićenu aktivnost s eurom i zaštićene elemente eura za koje je dodijeljena cjelovita ili privremena zaštitna akreditacija;

(c) navodi posebne uvjete u skladu s člankom 7. stavkom 1. točkom (g); i

(d) bilježi istek privremenih zaštitnih akreditacija.

2. ESB stavlja na raspolaganje informacije iz registra svim nacionalnim središnjim bankama i drugim akreditiranim proizvođačima.

3. Ako ESB donese odluku na temelju članka 13., bilježi trajanje mjere i sve promjene u statusu koje se odnose na ime proizvođača, predmetna mjesta proizvodnje i dotični zaštićeni element eura i/ili zaštićenu aktivnost s eurom.

4. Ako ESB donese odluku u skladu s člankom 14., briše iz registra ime proizvođača, mjesto proizvodnje, zaštićeni element eura i zaštićenu aktivnost s eurom.

5. Ako je zaštićena aktivnost s eurom obustavljena u iznimnim okolnostima u skladu s člankom 15., ESB obavješćuje sve potencijalno uključene treće strane iz članka 15. stavka 1. o obustavi i da će daljnje informacije o statusu akreditiranih proizvođača kojima je privremeno oduzeta akreditacija biti dostavljene nakon što ESB procijeni obustavu i donese odluku u skladu s člankom 15. stavkom 2.







ODJELJAK VI.

ZAVRŠNE ODREDBE

Članak 17.

Postupak preispitivanja

1. Kada je ESB donio odluku:

i. o odbijanju zahtjeva za pokretanje postupka za zaštitnu akreditaciju;

ii. o odbijanju dodjele cjelovite ili privremene zaštitne akreditacije;

iii. o dodjeli privremene zaštitne akreditacije nakon zahtjeva za cjelovitu zaštitnu akreditaciju; ili

iv. u skladu s člancima od 12. do 15.

proizvođač može u roku od 30 radnih dana ESB-a od obavijesti o toj odluci podnijeti pisani zahtjev Upravnom vijeću za preispitivanje odluke. Proizvođač navodi razloge zahtjeva i sve dodatne informacije.

2. Upravno vijeće može obustaviti primjenu odluke koja se preispituje ako proizvođač to izričito zahtijeva u svom zahtjevu za preispitivanje i za to navede razloge.

3. Upravno vijeće preispituje odluku s obzirom na zahtjev proizvođača i dostavlja odluku pisanim putem proizvođaču te navodi razloge za odluku u roku od dva mjeseca od primitka zahtjeva.

4. Primjena stavaka od 1. do 3. ne dovodi u pitanje prava na temelju članaka 230. i 232. Ugovora.

Članak 18.

Posljedična izmjena

Članak 7. stavak 1. točka (c) Smjernice ESB/2004/18 zamjenjuje se sljedećim:

„(c) ESB je tiskarama dodijelio cjelovitu ili privremenu akreditaciju na temelju Odluke ESB/2008/3 od 15. svibnja 2008. o postupcima za zaštitnu akreditaciju za proizvođače zaštićenih elemenata eura za euronovčanice, a njihovu je prihvatljivost potvrdilo Upravno vijeće na temelju procjene Izvršnog odbora o njihovoj usklađenosti sa sljedećim: i. zahtjevima kvalitete izrade euronovčanica (EBQR) o kojima je posebno odlučio Izvršni odbor uzimajući u obzir stajališta Odbora za novčanice; ii. zdravstvenim i sigurnosnim zahtjevima o kojima je posebno odlučio Izvršni odbor uzimajući u obzir stajališta Odbora za novčanice; i iii. zahtjevima za izradu euronovčanica koja ne šteti okolišu o kojima je posebno odlučio Izvršni odbor uzimajući u obzir stajališta Odbora za novčanice;”

Članak 19.

Stupanje na snagu

Ova Odluka stupa na snagu 2. lipnja 2008.